ઘાટકોપર (ઈસ્ટ)ના તિલક રોડ અને દેરાસર લેનના કૉર્નર પાસે આવેલી લાલજી પુનશી વાડીમાં બે પુત્રીઓ અને દીકરા સાથે રહેતાં અને લોકોના ઘરે જઈ રસોઈ કરી ગુજરાન ચલાવી રહેલાં જ્યોતિબહેન ૧૯૯૪ની ૧૩ ડિસેમ્બરે ભાવનગરથી તેમનાથી ૨૫ વર્ષ મોટા ઘાટકોપરવાસી સુરેશ દેસાઈને પરણીને આવ્યાં હતાં. લગ્નનાં આઠ વર્ષ દામ્પત્યજીવન ખૂબ જ ખુશીપૂર્વક વીત્યું હતું. ત્યાર બાદ સંજોગો બદલાયા એમ જણાવતાં જ્યોતિબહેન કહે છે, ‘બે નણંદો અને પતિ સુરેશે માનસિક અને શારીરિક અત્યાચાર કરવાના શરૂ કર્યા એટલું જ નહીં, સાસુ ચંપાબહેનના મૃત્યુ પછી મારા પતિ અને તેમની બે બહેનોએ લાલજી પુનશી વાડીની રૂમ નંબર ૬ પર મારો કોઈ જ અધિકાર નથી એમ કહીને એક વાર મને ત્રણ બાળકો સાથે ઘરમાંથી બહાર કાઢી મૂકી હતી.’